Държавен вестник, бр. 67, 2024 г., стр. 186

СТР.  186	
Д Ъ Р Ж А В Е Н  В Е С Т Н И К 	
БРОЙ  67
6. Договарящите страни се задължават да 
предоставят на всяка договаряща страна, коя­
то е поискала това, сведения за установяване 
самоличността на лицето, на чието име са 
регистрирани на нейната територия автомобил 
или ремарке, прикачено към автомобил, ако 
в представеното искане е указано, че това 
пътно превозно средство е участвало в път­
нотранспортно произшествие на територията 
на запитващата договаряща страна.
7. Мерките, които договарящите страни са 
предприели или могат да предприемат или 
едностранно, или съгласно двустранни или 
многостранни споразумения за улесняване на 
международното движение по пътищата чрез 
облекчаване на митническите, полицейските, 
здравните и други подобни формалности или 
за гарантиране, че митническите и други 
служби за контрол на граничните пунктове 
имат еднаква компетентност и едно и също 
работно време, се считат за съответстващи 
на целите на тази Конвенция.
8. Разпоредбите на параграфи 3, 5 и 7 на 
този член не засягат правото на всяка дого­
варяща страна да прилага по отношение на 
допускането на своя територия в международно 
движение на автомобили, ремаркета, мотопеди 
и велосипеди, както и на водачите и пътни­
ците им, законодателството си в областта на 
търговските превози на пътници и товари, 
законодателството си относно застраховането 
на водачите срещу рискове, произтичащи от 
действията на трети страни, митническото 
си законодателство и като цяло законода­
телството си в други области, различни от 
движението по пътищата.
Член 4
Знаци и сигнали
Договарящите страни по тази Конвенция, 
които не са договарящи страни по Конвенци­
ята за пътните знаци и сигнали, открита за 
подписване във Виена едновременно с тази 
Конвенция, се задължават:
(a) всички пътни знаци, пътни светофари 
и пътната маркировка, поставени на тяхна 
територия, да образуват единна система;
(b) броят на видовете знаци да бъде ограни­
чен, а знаците да се поставят само на места, 
където наличието им се счита за полезно;
(c) предупредителните знаци за опасност 
да бъдат поставени на достатъчно разстояние 
преди препятствието, за да бъдат водачите 
своевременно предупредени за него;
(d) да бъде забранено:
(i)  да се поставя върху знак, върху носе­
щия го стълб или върху всяко друго 
устройство, служещо за регулиране 
на движението, каквото и да било, 
ако то не е свързано с предназна­
чението на този знак или устройст­
во. Ако договарящите страни или 
териториалните им подразделения 
оправомощят организация с несто­
панска цел да поставя указателни 
пътни знаци, те могат да разрешат 
емблемата на тази организация да 
бъде поставена върху този знак или 
върху носещия го стълб, при условие 
че не се затруднява разбираемостта 
на самия знак;
(ii) да се поставят табели, плакати, мар­
кировки или устройства, които биха 
могли да бъдат възприети като знаци 
или като други устройства, служещи 
за регулиране на движението, или 
които биха могли да намалят види­
мостта или ефективността им, или да 
заслепят участниците в движението, 
или да отвлекат вниманието им по 
начин, застрашаващ безопасността 
на движението.
Г л а в а  I I
ПРАВИЛА ЗА ДВИЖЕНИЕТО 
ПО ПЪТИЩАТА
Член 5
Значение на пътните знаци и сигнали
1. Участниците в движението спазват 
предписанията на пътните знаци, пътните 
светофари и пътната маркировка дори ако 
въпросните предписания изглежда, че проти­
воречат на други правила за движение.
2. Предписанията на пътните светофари 
имат предимство пред предписанията на път­
ните знаци, които регулират предимството.
Член 6
Сигнали, давани от лицата, оправомощени да 
регулират движението по пътищата
1. Лицата, оправомощени да регулират 
движението по пътищата, трябва да бъдат 
добре разпознаваеми и лесно видими отдалече 
както през нощта, така и през деня.
2. Участниците в движението са длъжни 
да изпълняват незабавно всяко указание на 
лицата, оправомощени да регулират движе­
нието по пътищата.
3. Препоръчва се в националното законо­
дателство като сигнали на лицата, оправомо­
щени да регулират движението по пътищата, 
да се предвидят:
(a) ръка, вдигната вертикално; този сиг­
нал означава „внимание, спри“ за всички 
участници в движението, с изключение на 
тези водачи, които не могат вече да спрат по 
достатъчно безопасен начин; освен това, ако 
този сигнал е подаден в кръстовище, той не 
задължава да спрат онези водачи, които вече 
са навлезли в кръстовището;
(b) ръка или ръце, протегнати хоризон­
тално встрани; този сигнал означава „спри“ 
за всеки участник в движението, който идва 
от която и да е посока, пресичаща указаната 
от ръката или ръцете посока; след като този